**PREDKLADACIA SPRÁVA**

Vláda Slovenskej republiky deklarovala vo svojom programovom vyhlásení, že „si uvedomuje význam spoločenského postavenia cirkví, náboženských spoločností a bude podporovať ich angažovanosť vo veciach verejného záujmu, vrátane ich dostatočného finančného ohodnotenia“. Naplnením tohto záväzku je i predkladaný návrh zákona, ktorým sa mení a dopĺňa zákon č. 370/2019 Z. z. o finančnej podpore činnosti cirkví a náboženských spoločností.

Súčasný zákon o finančnej podpore činnosti cirkví a náboženských spoločností je výsledkom dlhoročnej diskusie medzi štátom a cirkvami. Zabezpečuje kontinuitu úrovne vzťahov štátu s cirkvami a jasné a transparentné pravidlá podpory ich činnosti so zachovaním vzájomnej solidarity s menšími cirkvami. Jeho implementácia je síce hodnotená pozitívne, no ekonomické faktory, ktoré ovplyvňujú výšku príspevku cirkvám sú dynamické ukazovatele, ktoré sa prirodzene menia podľa kondície celého hospodárstva štátu. Cirkvi používajú 97 % príspevku štátu na mzdové náležitosti. Dokážu však z neho zabezpečiť takmer len minimálnu mzdu svojich zamestnancov, predovšetkým duchovných.

Novelou zákona sa zjednoduší výpočet príspevku štátu pre cirkvi a zabezpečí sa lepšia predvídateľnosť a transparentnosť. Výpočet výšky príspevku štátu sa navrhuje naviazať na mieru rastu minimálnej mzdy.

Predkladaný návrh počíta aj s jednorazovým navýšením príspevku v roku 2025, ktorý odráža prudký nárast minimálnej mzdy v porovnaní s rastom príspevku štátu od roku 2019.

Výšku príspevku štátu ovplyvňuje aj počet veriacich zistený podľa oficiálneho sčítania. Návrh precizuje vzťah výšky príspevku štátu a prípadnej zmeny počtu veriacich konkrétnej cirkvi.

Predkladateľ zároveň akceptoval návrh cirkví, aby sa pri rozdelení príspevku štátu posilnila solidarita s menšími cirkvami.

Účinnosť zákona sa navrhuje od 1. januára 2025.

Návrh zákona nie je predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania a na rokovanie Legislatívnej rady vlády Slovenskej republiky sa predkladá s rozporom s Ministerstvom práce, sociálnych vecí a rodiny Slovenskej republiky a so zástupcom verejnosti.